Hier is huiswerkers se nuwe minimum lone | Netwerk24
Deur Nellie Brand-Jonker 06 Desember 2018 14:14
In hierdie berig is verkeerdelik gemeld dat R561,27 per uur (2018: R534,91) in Area B (nie-stedelike gebiede) betaal moet word. Dit moet egter wees: R561,27 per week.
Die minimum loon van huiswerkers is op 3 Desember verhoog en sal geldig wees totdat die nasionale minimum loon in werking tree.
Die nuwe minimum loon vir huiswerkers geld van 3 Desember af. Foto: iStock
Die verhoging per uur vir alle huiswerkers styg met net 4,9%.
Dit bring die minimum loon per uur op R13,69 in stedelike gebiede en op R12,47 per uur in die platteland te staan.
Mildred Oliphant, minister van arbeid, het die verhogings Donderdag aangekondig en in die Staatskoerant gepubliseer.
Die verhogings wat nou aangekondig is, geld ingevolge die sektorale vasstelling ook vir kinderoppassers, tuinwerkers en enige ander mense in diens van private huishoudings.
Aadil Patel, hoof van die arbeidspraktyk van Cliffe Dekker Hofmeyr, sê in ’n verklaring die departement van arbeid sê die sektorale lone sal met die bekendstelling van die nasionale minimum loon vir huiswerkers vervang word.
Dan sal alle lone vir huiswerkers ’n minimum van R15 per uur wees vir albei areas as mense meer as 27 uur per week werk. Die nuwe uur lone soos hier onder uiteengesit vir mense wat minder as 27 uur werk, gaan egter reeds meer wees.
Die datum waarop die nasionale minimum loon in werking tree, word Vrydag deur pres. Cyril Ramaphosa aangekondig. Ramaphosa het verlede week die wet onderteken wat die minimum loon op R20 per uur of R3 500 per maand te staan sal bring.
Wat huishulpe betref, lyk die nuwe minimum lone as volg:
Area A (stedelike en dorpsgebiede, sien lys munisipaliteite hieronder):
Vir mense wat meer as 27 uur per week werk:
R13,69 per uur (2018: R13,05)
R616,03 per week (2018: R587,40)
R2 669,24 per maand (2018: R2 545,22)
Vir mense wat minder as 27 uur per week werk:
R16,03 per uur (2018: R15,28)
R432,78 per week (2018: R412,60)
R1 875,22 per maand (2018: R1 787,80)
Area B (nie-stedelike gebiede)
Vir mense wat langer as 27 uur per week werk:
R12,47 per uur (2018: R11,89)
R561,27 per week (2018: R534,91)
R2 431,97 per maand (2018: R2 317,75)
R14,72 per uur (2018: R14,03)
R397,37 per week (2018: R378,83)
R1 721,81 per maand (2018: R1 641,48)
Bergrivier, Breederivier, Buffalo City, Cape Agulhas, Cederberg, Kaapstad, Johannesburg, Tshwane, Drakenstein, Ekurhuleni, Emalahleni, Emfuleni, Ethekwini, Gamagara, George, Hibiscus Coast, Karoo Hoogland, Kgatelopele, Khara Hais, Knysna, Kungwini, Kouga, Langeberg, Lesedi, Makana, Mangaung, Matzikama, Metsimaholo, Middelburg, Midvaal, Mngeni, Mogale, Mosselbaai, Msunduzi, Mtubatu, Nama Khoi, Nelson Mandela, Nokeng tsa Taemane, Oudtshoorn, Overstrand, Plettenbergbaai, Potchefstroom, Randfontein, Richtersveld, Saldanhabaai, Sol Plaatjie, Stellenbosch, Swartland, Swellendam, Theewaterskloof, Umdoni, uMhlathuze en Witzenberg.
Enige munisipaliteit wat nié op die lys is nie, val onder area B.
Meer oor: Mildred Oliphant | Huiswerkers | Departement Van Arbeid | Huishulp | Minimum Loon